Όπως έγινε τα τρία προηγούμενα χρόνια, έτσι και φέτος, μέσω της διαδικασίας επιλογής εκπροσώπου του Ισραήλ για την Eurovision, The Next Star, η Netta Barzilai, αναδείχθηκε νικήτρια του show και συνάμα η 41η εκπρόσωπος του Ισραήλ στην Eurovision. Πριν λίγο δημοσιοποιήθηκε το video clip του τραγουδιού με το οποίο θα επιχειρήσει να φέρει για τέταρτη συνεχόμενη φορά το Ισραήλ στον τελικό του διαγωνισμού.

Στις 25 Φεβρουαρίου, ο ισραηλινός τηλεοπτικός φορέας IPBC, ανακοίνωσε πως ο τίτλος του τραγουδιού της Netta, θα είναι Toy (Παιχνίδι). Το τραγούδι έχει γραφτεί από τον Doron Medalie (συνθέτη των Golden Boy και Made Of Stars) και από τον Stav Beger και οι στίχοι είναι κυρίως στα αγγλικά, με ορισμένες φράσεις στα εβραϊκά. Σύμφωνα με τους δημιουργούς του τραγουδιού, η φετινή συμμετοχή του Ισραήλ είναι ένας ύμνος ενδυνάμωσης για όλες τις γυναίκες, εμπνευσμένη από τα κινήματα Time’s Up και #MeToo και η Netta με τη σειρά της, τις καλεί να ενώσουν τις φωνές τους λέγοντας πως “δεν είναι μαριονέτες κανενός”.

Το τραγούδι που ήδη από τη διαρροή του έκανε μεγάλη αίσθηση και εκτοξεύθηκε στη πρώτη θέση των στοιχημάτων, απέκτησε κι επίσημο video clip, το οποίο δημοσιεύθηκε σε YouTube και Facebook.

Το Ισραήλ στον διαγωνισμό της Eurovision

Το Ισραήλ συμμετέχει στον διαγωνισμό της Eurovision από το 1973. Έχει καταφέρει να βρεθεί στην κορυφή της βαθμολογίας τρεις φορές, τις χρονιές, 1978, 1979 και 1998. Από το 2004 και το σύστημα των ημιτελικών, έχει καταφέρει να βρεθεί 8 φορές στον Μεγάλο τελικό. Πέρυσι η χώρα εκπροσωπήθηκε από τον Imri με το τραγούδι I Feel Alive το οποίο περιορίστηκε στην 23η θέση του Τελικού.

Πως σας φάνηκε η φετινή συμμετοχή της χώρας; Θα καταφέρει η Netta Barzilai να συνεχίσει την παράδοση των προκρίσεων των νικητών του The Next Star στον Μεγάλο τελικό;